ΑΠΟΦΑΣΗ (EE) 2022/1368 ΤΗΣ ΕΠΙΤΡΟΠΗΣ

της 3ης Αυγούστου 2022

για τη σύσταση ομάδων διαλόγου της κοινωνίας των πολιτών σε θέματα κοινής γεωργικής πολιτικής και την κατάργηση της απόφασης 2013/767/ΕΕ

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Εκτιμώντας τα ακόλουθα:

(1) Το άρθρο 38 της Συνθήκης για τη λειτουργία της Ευρωπαϊκής Ένωσης ορίζει ότι η Ένωση καθορίζει και εφαρμόζει κοινή γεωργική πολιτική (ΚΓΠ).

(2) Σύμφωνα με το άρθρο 11 παράγραφος 2 της Συνθήκης για την Ευρωπαϊκή Ένωση, τα θεσμικά όργανα διατηρούν ανοιχτό, διαφανή και τακτικό διάλογο με τις αντιπροσωπευτικές ενώσεις και την κοινωνία των πολιτών.

(3) Η απόφαση 2013/767/ΕΕ της Επιτροπής (1) προβλέπει ένα πλαίσιο διαβούλευσης με μη κυβερνητικούς φορείς σε θέματα που σχετίζονται με τη γεωργία και την αγροτική ανάπτυξη. Επιτρέπει στην Επιτροπή να προσφεύγει στην εμπειρογνωσία ειδικών στο πλαίσιο συμβουλευτικών οργάνων, και συγκεκριμένα των ομάδων διαλόγου της κοινωνίας των πολιτών των οποίων η τρέχουσα θητεία λήγει στις 31 Δεκεμβρίου 2022.

(4) Προκειμένου να προσαρμοστούν στο νέο νομοθετικό πλαίσιο (2) της κοινής γεωργικής πολιτικής και στους οριζόντιους κανόνες για τη δημιουργία και τη λειτουργία των ομάδων εμπειρογνωμόνων της Επιτροπής (στο εξής: οριζόντιοι κανόνες) που θεσπίστηκαν με την απόφαση C(2016) 3301 της Επιτροπής (3), καθώς και να διασφαλιστεί η συνέχεια του διαλόγου με την κοινωνία των πολιτών σε θέματα που σχετίζονται με τη γεωργία και την αγροτική ανάπτυξη από το 2023, είναι αναγκαίο να συσταθούν επτά θεματικές ομάδες εμπειρογνωμόνων και να καθοριστούν τα καθήκοντά τους και η δομή τους.

(5) Οι εν λόγω ομάδες θα πρέπει να επικουρούν την Επιτροπή και να υποστηρίζουν τη διεξαγωγή τακτικού διαλόγου για όλα τα θέματα που αφορούν την κοινή γεωργική πολιτική και την εφαρμογή της, και ιδίως τα μέτρα που η Επιτροπή καλείται να λαμβάνει στο πλαίσιο αυτό, συμπεριλαμβανομένων των διεθνών πτυχών της γεωργίας. Θα πρέπει να προωθούν την ανταλλαγή εμπειριών και ορθών πρακτικών, να παρέχουν συμβουλές σε θέματα πολιτικής, να γνωμοδοτούν επί συγκεκριμένων θεμάτων κατόπιν αιτήματος της Γενικής Διεύθυνσης Γεωργίας και Αγροτικής Ανάπτυξης (στο εξής: ΓΔ AGRI) ή με δική τους πρωτοβουλία, καθώς και να παρακολουθούν τις πολιτικές εξελίξεις. Τα μέλη των ομάδων αναμένεται επίσης να διαδίδουν πληροφορίες οι οποίες λαμβάνονται στο πλαίσιο των συνεδριάσεων των ομάδων στις αντίστοιχες περιοχές αρμοδιότητάς τους.

(6) Προκειμένου να αυξηθεί η διαφάνεια του συστήματος διαλόγου με την κοινωνία των πολιτών, λαμβανομένων επίσης υπόψη των σχετικών συστάσεων του Ευρωπαίου Διαμεσολαβητή, και να εξασφαλιστεί ισόρροπη εκπροσώπηση των διαφόρων συμφερόντων, η οποία θα καλύπτει την κοινωνία των πολιτών με την ευρεία έννοια, είναι σκόπιμο να δημιουργηθεί ένα νέο πλαίσιο για τις ομάδες διαλόγου της κοινωνίας των πολιτών. Ιδιαίτερη προσοχή θα πρέπει να δοθεί στην ευρεία εκπροσώπηση των ενδιαφερόμενων μερών με σχετική εμπειρογνωσία, ώστε να συζητούνται διαφορετικές προοπτικές και απόψεις.

(7) Προκειμένου να δοθούν σε όλα τα ενδιαφερόμενα μέρη οι ίδιες δυνατότητες και η ίδια εκπροσώπηση, και σύμφωνα με τους προαναφερθέντες οριζόντιους κανόνες και την πάγια πρακτική, σε κάθε οργάνωση ενδιαφερόμενων μερών θα πρέπει να χορηγείται ενιαία ιδιότητα μέλους χωρίς διαφοροποίηση των εδρών μεταξύ των οργανώσεων. Ωστόσο, ο συνολικός αριθμός των συμμετεχόντων σε καθεμία από τις συνεδριάσεις μπορεί να τροποποιείται κατά περίπτωση, με βάση την ημερήσια διάταξη της Επιτροπής και την ανάγκη συγκέντρωσης ειδικής εμπειρογνωσίας.

(8) Για να εξασφαλιστεί μια συμμετοχική και συμπεριληπτική διαδικασία διαβούλευσης, με παράλληλη συνέχιση της προσέγγισης των πολιτών και των ενδιαφερόμενων μερών, θα πρέπει να δοθεί η δέουσα προσοχή στον κλιματικό στόχο της μείωσης των συνολικών εκπομπών, στον οποίο θα πρέπει να συμβάλει η Επιτροπή. Αυτό σημαίνει ότι θα πρέπει να διοργανώνονται λιγότερες συνεδριάσεις εμπειρογνωμόνων με φυσική παρουσία. Η πανδημία COVID-19 κατέδειξε ότι οι αμοιβαίοι στόχοι της Επιτροπής και των ενδιαφερόμενων μερών μπορούν επίσης να επιτευχθούν μέσω βιντεοδιασκέψεων. Ως εκ τούτου, παρότι αναγνωρίζεται η σημασία των περιστασιακών συνεδριάσεων με φυσική παρουσία, θα πρέπει να προτιμάται η διοργάνωση διαδικτυακών συνεδριάσεων.

(9) Θα πρέπει να καθοριστούν κανόνες σχετικά με τη δημοσιοποίηση πληροφοριών από τα μέλη της ομάδας.

(10) Τα δεδομένα προσωπικού χαρακτήρα θα πρέπει να υποβάλλονται σε επεξεργασία σύμφωνα με τον κανονισμό (ΕΕ) 2018/1725 του Ευρωπαϊκού Κοινοβουλίου και του Συμβουλίου (4).

(11) Η απόφαση 2013/767/ΕΕ θα πρέπει να καταργηθεί ταυτόχρονα με τη λήξη της τρέχουσας θητείας των ομάδων διαλόγου της κοινωνίας των πολιτών.

(12) Για να διασφαλιστεί η περιοδική ανανέωση του πλαισίου διαλόγου με την κοινωνία των πολιτών, είναι σκόπιμο να καθοριστεί η ημερομηνία λήξης της εφαρμογής της παρούσας απόφασης,

ΑΠΟΦΑΣΙΖΕΙ:

Άρθρο 1 Αντικείμενο Συγκροτούνται οι ακόλουθες ομάδες εμπειρογνωμόνων, οι οποίες αποκαλούνται ομάδες διαλόγου της κοινωνίας των πολιτών (στο εξής: ομάδες): 1) ομάδα διαλόγου της κοινωνίας των πολιτών σχετικά με τα στρατηγικά σχέδια για την ΚΓΠ και οριζόντια θέματα· 2) ομάδα διαλόγου της κοινωνίας των πολιτών για τις γεωργικές αγορές· 3) ομάδα διαλόγου της κοινωνίας των πολιτών για τη ζωική παραγωγή· 4) ομάδα διαλόγου της κοινωνίας των πολιτών για τις διεθνείς πτυχές της γεωργίας· 5) ομάδα διαλόγου της κοινωνίας των πολιτών για τη βιολογική γεωργία· 6) ομάδα διαλόγου της κοινωνίας των πολιτών για την ποιότητα και την προώθηση· 7) ομάδα διαλόγου της κοινωνίας των πολιτών για το περιβάλλον και την κλιματική αλλαγή.

Άρθρο 2 Καθήκοντα Οι ομάδες, σε σχέση με τους θεματικούς τομείς αρμοδιότητάς τους όπως απαριθμούνται στο άρθρο 1, εκτελούν τα ακόλουθα καθήκοντα: α) διεξάγουν τακτικό διάλογο για όλα τα θέματα που αφορούν την κοινή γεωργική πολιτική και την εφαρμογή της, συμπεριλαμβανομένων των διεθνών πτυχών της γεωργίας, και ιδίως τα μέτρα που η Επιτροπή καλείται να λαμβάνει στο πλαίσιο αυτό· β) όταν απαιτείται ειδική εμπειρογνωσία, παρέχουν συμβουλές στην Επιτροπή σε σχέση με τους θεματικούς τομείς αρμοδιότητάς τους, όπως απαριθμούνται στο άρθρο 1, και επικουρούν την Επιτροπή στην προετοιμασία πρωτοβουλιών πολιτικής στα πεδία που αναφέρονται στο στοιχείο α)· γ) προωθούν την ανταλλαγή εμπειριών και ορθών πρακτικών, συμπεριλαμβανομένης της διάδοσης πληροφοριών, στα πεδία που αναφέρονται στο στοιχείο α)· δ) γνωμοδοτούν επί συγκεκριμένων θεμάτων είτε κατόπιν αιτήματος της ΓΔ AGRI και εντός των προθεσμιών που ορίζονται στο εν λόγω αίτημα, είτε με δική τους πρωτοβουλία· ε) παρακολουθούν τις πολιτικές εξελίξεις στα πεδία που αναφέρονται στο στοιχείο α).

Άρθρο 3 Σύνθεση 1. Οι ομάδες αποτελούνται από οργανώσεις ενδιαφερόμενων μερών, εκτός των δημόσιων φορέων, που δραστηριοποιούνται σε επίπεδο Ένωσης στους τομείς που αναφέρονται στο άρθρο 1. 2. Οι οργανώσεις-μέλη ορίζουν τον εκπρόσωπό τους για να παρίσταται στις συνεδριάσεις των ομάδων ανάλογα με τα θέματα της ημερήσιας διάταξης. Εάν υποδειχθεί από τον/την πρόεδρο, οι οργανώσεις μπορούν να εκπροσωπούνται από περισσότερους του ενός εκπροσώπους. Κάθε οργάνωση έχει ένα δικαίωμα ψήφου, ανεξάρτητα από τον αριθμό των εκπροσώπων. 3. Οι οργανώσεις-μέλη είναι υπεύθυνες να διασφαλίζουν ότι οι εκπρόσωποί τους παρέχουν υψηλό επίπεδο εμπειρογνωσίας. 4. Οι οργανώσεις-μέλη οι οποίες δεν είναι πλέον σε θέση να συμβάλουν αποτελεσματικά στις διαβουλεύσεις της ομάδας εμπειρογνωμόνων, ή οι οποίες, κατά τη γνώμη της ΓΔ AGRI, δεν συμμορφώνονται με τους όρους που προβλέπονται στο άρθρο 339 της Συνθήκης για τη λειτουργία της Ευρωπαϊκής Ένωσης ή οι οποίες έχουν υποβάλει την παραίτησή τους, δεν θα προσκαλούνται πλέον να συμμετάσχουν σε καμία συνεδρίαση της ομάδας και μπορούν να αντικατασταθούν για το υπόλοιπο της θητείας τους.

Άρθρο 4 Διαδικασία επιλογής 1. Η επιλογή των οργανώσεων-μελών διεξάγεται μέσω δημόσιας πρόσκλησης υποβολής υποψηφιοτήτων, η οποία δημοσιεύεται στο μητρώο ομάδων εμπειρογνωμόνων της Επιτροπής και άλλων παρεμφερών οργάνων (στο εξής: μητρώο ομάδων εμπειρογνωμόνων). Επιπλέον, η πρόσκληση υποβολής υποψηφιοτήτων μπορεί να δημοσιευτεί με άλλα μέσα, όπως, μεταξύ άλλων, σε ειδικούς ιστοτόπους. Στην πρόσκληση υποβολής υποψηφιοτήτων περιγράφονται με σαφήνεια τα κριτήρια επιλογής, μεταξύ των οποίων περιλαμβάνονται η απαιτούμενη εμπειρογνωσία και τα συμφέροντα που πρέπει να εκπροσωπούνται σε σχέση με το έργο που θα επιτελεστεί. Η ελάχιστη προθεσμία για την υποβολή υποψηφιοτήτων είναι τέσσερις εβδομάδες. 2. Η εγγραφή στο Μητρώο Διαφάνειας είναι υποχρεωτική για τον διορισμό των οργανώσεων ενδιαφερόμενων μερών ως μελών. 3. Οι οργανώσεις ενδιαφερόμενων μερών διορίζονται από τον Γενικό Διευθυντή της ΓΔ AGRI μεταξύ υποψηφίων με αρμοδιότητα και υψηλό επίπεδο εμπειρογνωσίας στους τομείς που αναφέρονται στο άρθρο 1, καθώς και με ικανότητα παροχής συμβουλών σύμφωνα με το άρθρο 2, οι οποίοι ανταποκρίθηκαν στη δημόσια πρόσκληση υποβολής υποψηφιοτήτων. 4. Οι οργανώσεις ενδιαφερόμενων μερών διορίζονται για πενταετή θητεία. Η θητεία τους είναι ανανεώσιμη.

Άρθρο 5 Προεδρία Η προεδρία των ομάδων ανατίθεται σε εκπρόσωπο της Επιτροπής.

Άρθρο 6 Λειτουργία 1. Οι ομάδες ενεργούν κατόπιν αιτήματος της ΓΔ AGRI, σύμφωνα με τους οριζόντιους κανόνες. 2. Οι συνεδριάσεις των ομάδων διεξάγονται, καταρχήν, μέσω βιντεοδιάσκεψης ή στις εγκαταστάσεις της Επιτροπής, ανάλογα με τις περιστάσεις. 3. Η ΓΔ AGRI παρέχει γραμματειακή υποστήριξη. Στις συνεδριάσεις των ομάδων και των υποομάδων τους μπορούν να συμμετέχουν υπάλληλοι άλλων υπηρεσιών της Επιτροπής που ενδιαφέρονται για τις σχετικές εργασίες. 4. Κατόπιν συμφωνίας με τη ΓΔ AGRI, κάθε ομάδα δύναται, με απλή πλειοψηφία των μελών της, να αποφασίζει τη διεξαγωγή δημόσιων συνεδριάσεων. 5. Τα πρακτικά της συζήτησης κάθε σημείου της ημερήσιας διάταξης και των γνωμοδοτήσεων, συστάσεων ή εκθέσεων κάθε ομάδας είναι εμπεριστατωμένα και πλήρη. Τα πρακτικά συντάσσονται από τη γραμματεία υπό την ευθύνη του/της προέδρου. 6. Στο μέτρο του δυνατού, οι ομάδες εγκρίνουν τις γνωμοδοτήσεις, τις συστάσεις ή τις εκθέσεις τους με συναίνεση. Σε περίπτωση ψηφοφορίας, το αποτέλεσμα αποφασίζεται με απλή πλειοψηφία των μελών. Τα μέλη που καταψήφισαν ή απείχαν έχουν το δικαίωμα να επισυνάπτουν στις γνωμοδοτήσεις, συστάσεις ή εκθέσεις την τεκμηρίωση της αιτιολόγησης της θέσης τους.

Άρθρο 7 Υποομάδες 1. Η ΓΔ AGRI μπορεί να συγκροτεί υποομάδες για την εξέταση ειδικών ζητημάτων βάσει της εντολής που καθορίζεται από τη ΓΔ AGRI. Οι υποομάδες λειτουργούν σύμφωνα με τους οριζόντιους κανόνες και υποβάλλουν αναφορά στην ομάδα. Διαλύονται μόλις εκπληρωθεί η αποστολή τους. 2. Τα μέλη των υποομάδων που δεν είναι μέλη της ομάδας επιλέγονται μέσω δημόσιας πρόσκλησης υποβολής υποψηφιοτήτων, σύμφωνα με το άρθρο 4 και τους οριζόντιους κανόνες.

Άρθρο 8 Προσκεκλημένοι εμπειρογνώμονες Η ΓΔ AGRI μπορεί να προσκαλεί εμπειρογνώμονες με ειδική εμπειρογνωσία σε σχέση με ένα θέμα της ημερήσιας διάταξης να συμμετάσχουν στις εργασίες της ομάδας ή των υποομάδων σε ad hoc βάση.

Άρθρο 9 Παρατηρητές 1. Ιδιώτες, οργανώσεις, συμπεριλαμβανομένων οργανώσεων ενδιαφερόμενων μερών, καθώς και δημόσιοι φορείς εκτός από τις αρχές των κρατών μελών, μπορούν να λάβουν καθεστώς παρατηρητή, σύμφωνα με τους οριζόντιους κανόνες, με άμεση πρόσκληση. 2. Οι οργανώσεις και οι δημόσιοι φορείς που έχουν οριστεί ως παρατηρητές ορίζουν τους εκπροσώπους τους. 3. Η προεδρία μπορεί να επιτρέπει στους παρατηρητές και στους εκπροσώπους τους να συμμετέχουν στις συζητήσεις της ομάδας και των υποομάδων και να παρέχουν εμπειρογνωσία. Ωστόσο, δεν έχουν δικαίωμα ψήφου και δεν συμμετέχουν στη διατύπωση συστάσεων ή συμβουλών που παρέχουν οι ομάδες και οι υποομάδες τους.

Άρθρο 10 Εσωτερικός κανονισμός Ύστερα από πρόταση της ΓΔ AGRI και σε συμφωνία με αυτή, η ομάδα εγκρίνει τον εσωτερικό κανονισμό της με απλή πλειοψηφία των μελών της, με βάση τους συνήθεις διαδικαστικούς κανόνες για τις ομάδες εμπειρογνωμόνων (5) και σύμφωνα με τους οριζόντιους κανόνες. Οι υποομάδες λειτουργούν σύμφωνα με τον εσωτερικό κανονισμό της ομάδας.

Άρθρο 11 Επαγγελματικό απόρρητο και χειρισμός διαβαθμισμένων πληροφοριών Τα μέλη της ομάδας και οι εκπρόσωποί τους, οι προσκεκλημένοι εμπειρογνώμονες, καθώς και οι παρατηρητές και οι εκπρόσωποί τους, υπόκεινται στην υποχρέωση τήρησης του επαγγελματικού απορρήτου, το οποίο, σύμφωνα με τις Συνθήκες και τους εκτελεστικούς κανόνες τους, ισχύει για όλα τα μέλη και το προσωπικό των θεσμικών οργάνων, καθώς και στους κανόνες της Επιτροπής σχετικά με την ασφάλεια όσον αφορά την προστασία διαβαθμισμένων πληροφοριών της ΕΕ, όπως ορίζονται στις αποφάσεις (EΕ, Ευρατόμ) 2015/443 (6) και (EΕ, Ευρατόμ) 2015/444 της Επιτροπής (7). Σε περίπτωση αθέτησης των εν λόγω υποχρεώσεων, η Επιτροπή μπορεί να λάβει όλα τα ενδεδειγμένα μέτρα.

Άρθρο 12 Διαφάνεια 1. Οι ομάδες και οι υποομάδες τους καταχωρίζονται στο «μητρώο ομάδων εμπειρογνωμόνων». 2. Όσον αφορά τη σύνθεση των ομάδων και των υποομάδων τους, τα ακόλουθα στοιχεία δημοσιεύονται στο μητρώο ομάδων εμπειρογνωμόνων: α) η ονομασία των οργανώσεων ενδιαφερόμενων μερών· τα εκπροσωπούμενα συμφέροντα δημοσιοποιούνται· β) τα ονόματα των παρατηρητών. 3. Όλα τα σχετικά έγγραφα, συμπεριλαμβανομένων των ημερήσιων διατάξεων, των πρακτικών και των παρατηρήσεων των συμμετεχόντων, διατίθενται είτε στο μητρώο ομάδων εμπειρογνωμόνων είτε μέσω συνδέσμου που παραπέμπει από το μητρώο σε ειδικό ιστότοπο, όπου διατίθενται οι εν λόγω πληροφορίες. Η πρόσβαση σε ειδικούς ιστοτόπους δεν υπόκειται σε διαδικασία καταχώρισης χρήστη ή σε οποιονδήποτε άλλο περιορισμό. Συγκεκριμένα, η ημερήσια διάταξη και τα λοιπά σχετικά έγγραφα αναφοράς δημοσιεύονται σε εύθετο χρόνο πριν από τη συνεδρίαση και ακολουθεί η έγκαιρη δημοσίευση των πρακτικών. Εξαιρέσεις από τη δημοσίευση επιτρέπονται μόνον εφόσον η γνωστοποίηση ενός εγγράφου θα έθιγε την προστασία δημόσιου ή ιδιωτικού συμφέροντος, όπως ορίζεται στο άρθρο 4 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (8).

Άρθρο 13 Έξοδα συνεδριάσεων 1. Οι συμμετέχοντες στις δραστηριότητες των ομάδων και των υποομάδων δεν αμείβονται για τις υπηρεσίες που προσφέρουν. 2. Η Επιτροπή επιστρέφει τα οδοιπορικά και τα έξοδα διαμονής των συμμετεχόντων στις δραστηριότητες των ομάδων και των υποομάδων, πλην των περιπτώσεων συμμετοχής μέσω βιντεοδιάσκεψης. Η επιστροφή εξόδων πραγματοποιείται σύμφωνα με τις διατάξεις που ισχύουν στην Επιτροπή και εντός των ορίων των διαθέσιμων πιστώσεων που χορηγούνται στις υπηρεσίες της Επιτροπής στο πλαίσιο της ετήσιας διαδικασίας κατανομής των πόρων.

Άρθρο 14 Κατάργηση Η απόφαση 2013/767/ΕΕ καταργείται από την 1η Ιανουαρίου 2023.

Άρθρο 15 Εφαρμογή Η παρούσα απόφαση εφαρμόζεται έως την 31η Δεκεμβρίου 2027.

Βρυξέλλες, 3 Αυγούστου 2022. Για την Επιτροπή Janusz WOJCIECHOWSKI Μέλος της Επιτροπής

(1) Απόφαση 2013/767/ΕΕ της Επιτροπής, της 16ης Δεκεμβρίου 2013, σχετικά με τη δημιουργία ενός πλαισίου για τη διεξαγωγή διαλόγου με την κοινωνία των πολιτών σε θέματα κοινής γεωργικής πολιτικής και την κατάργηση της απόφασης 2004/391/ΕΚ (ΕΕ L 338 της 17.12.2013, σ. 115).

(2) Κανονισμός (ΕΕ) 2021/2115 του Ευρωπαϊκού Κοινοβουλίου και του Συμβουλίου, της 2ας Δεκεμβρίου 2021, σχετικά με τη θέσπιση κανόνων για τη στήριξη των στρατηγικών σχεδίων που πρέπει να καταρτίζονται από τα κράτη μέλη στο πλαίσιο της κοινής γεωργικής πολιτικής (στρατηγικά σχέδια για την ΚΓΠ) και να χρηματοδοτούνται από το Ευρωπαϊκό Γεωργικό Ταμείο Εγγυήσεων (ΕΓΤΕ) και το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και την κατάργηση των κανονισμών (ΕΕ) αριθ. 1305/2013 και (ΕΕ) αριθ. 1307/2013 (ΕΕ L 435 της 6.12.2021, σ. 1)·

κανονισμός (ΕΕ) 2021/2116 του Ευρωπαϊκού Κοινοβουλίου και του Συμβουλίου, της 2ας Δεκεμβρίου 2021, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση του κανονισμού (ΕΕ) αριθ. 1306/2013 (ΕΕ L 435 της 6.12.2021, σ. 187)·

κανονισμός (ΕΕ) 2021/2117 του Ευρωπαϊκού Κοινοβουλίου και του Συμβουλίου, της 2ας Δεκεμβρίου 2021, σχετικά με την τροποποίηση των κανονισμών (ΕΕ) αριθ. 1308/2013 για τη θέσπιση κοινής οργάνωσης των αγορών γεωργικών προϊόντων, (ΕΕ) αριθ. 1151/2012 για τα συστήματα ποιότητας των γεωργικών προϊόντων και των τροφίμων, (ΕΕ) αριθ. 251/2014 για τον ορισμό, την περιγραφή, την παρουσίαση, την επισήμανση και την προστασία των γεωγραφικών ενδείξεων των αρωματισμένων αμπελοοινικών προϊόντων και (ΕΕ) αριθ. 228/2013 για τον καθορισμό ειδικών μέτρων για τη γεωργία στις εξόχως απόκεντρες περιοχές της Ένωσης (ΕΕ L 435 της 6.12.2021, σ. 262).

(3) Commission Decision C(2016) 3301 final of 30 May 2016 establishing horizontal rules on the creation and operation of Commission expert groups [Απόφαση C(2016) 3301 final της Επιτροπής, της 30ής Μαΐου 2016, για τη θέσπιση οριζόντιων κανόνων σχετικά με τη δημιουργία και τη λειτουργία των ομάδων εμπειρογνωμόνων της Επιτροπής].

(4) Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).

(5) Παράρτημα III της απόφασης C(2016) 3301.

(6) Απόφαση (ΕΕ, Ευρατόμ) 2015/443 της Επιτροπής, της 13ης Μαρτίου 2015, σχετικά με την ασφάλεια στην Επιτροπή (ΕΕ L 72 της 17.3.2015, σ. 41).

(7) Απόφαση (ΕΕ, Ευρατόμ) 2015/444 της Επιτροπής, της 13ης Μαρτίου 2015, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 72 της 17.3.2015, σ. 53).

(8) Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145 της 31.5.2001, σ. 4). Οι εξαιρέσεις αυτές αποσκοπούν στην προστασία της δημόσιας ασφάλειας, των στρατιωτικών υποθέσεων, των διεθνών σχέσεων, της δημοσιονομικής, νομισματικής ή οικονομικής πολιτικής, της ιδιωτικής ζωής και της ακεραιότητας του ατόμου, των εμπορικών συμφερόντων, των δικαστικών διαδικασιών και της παροχής νομικών συμβουλών, των επιθεωρήσεων / ερευνών / ελέγχων και της διαδικασίας λήψης αποφάσεων του θεσμικού οργάνου.